Haluatko kävellä Sokrateen, Feidiaan ja Heinrich Schliemannin jalanjäljillä,

eläytyä Delfoihin matkanneen antiikin kreikkalaisen mielenmaisemaan, tavata ulkomaisia ja suomalaisia tutkijoita, vierailla upeissa museoissa ja unohtumattomilla arkeologisilla kohteilla sekä kuunnella asiantuntijaluentoja Akropoliin juurella?

Silloin sinua saattaisi ehkä kiinnostaa

**Antiikin Kreikan johdantokurssi**

Suomen Ateenan-instituutti järjestää 3.9.‒9.10.2021 perus- ja aineopintoja suorittaville opiskelijoille tarkoitetun johdantokurssin antiikin tutkimukseen ja itäisen Välimeren historiaan ja nykypäivään. Monitieteinen kurssi on tarkoitettu esimerkiksi arkeologian, historian, klassillisen filologian, arkkitehtuurin, filosofian ja taiteentutkimuksen opiskelijoille.

Kurssin aikana tutustutaan laajasti antiikin aineelliseen kulttuuriin, kreikkalaiseen aate- ja kulttuurihistoriaan sekä antiikintutkimuksen lähteisiin ja metodeihin. Opetus tapahtuu pääasiallisesti arkeologisilla alueilla ja museoissa eri puolilla Kreikkaa. Tämän lisäksi kurssiohjelmaan kuuluu runsaasti luentoja, joista osa niistä verkossa jo ennen kurssin alkua. Jokainen kurssille hyväksytty opiskelija kirjoittaa kurssipäiväkirjan tai muun kirjallisen työn ja pitää kurssilla 2 kohde-esittelyä tai alustusta. Kurssin lopuksi järjestetään myös kirjallinen koe.

Johdantokurssin ryhmä tulee poikkeuksellisesti olemaan kooltaan 12 henkilöä, sillä yhdistämme vuodelta 2020 koronaviruspandemian takia siirretyn kurssin vuoden 2021 kurssiin. Nyt auki olevassa haussa valitaan 4–5 osanottajaa, joille Suomen Ateenan-instituutin säätiö myöntää 600 euron stipendit matka- ja oleskelukuluihin. Majoitus ja ekskursiot ovat kurssilaisille ilmaisia, samoin kuin osa aterioista (pitkinä ekskursiopäivinä opiskelijoille tarjotaan lounas/illallinen).

Koronaviruspandemiasta johtuen kurssin aikataulua tai sisältöä saatetaan joutua muuttamaan virallisten ohjeistusten mukaisesti. Kohteille ja museoihin tarvittavia maksuttoman sisäänpääsyn kortteja varten valittujen tulee toimittaa instituutille passikuvansa hyvissä ajoin ennen kurssin alkua.

Kurssi vastaa noin 10 opintopisteen opintosuoritusta. Sen korvaavuus on varmistettava omalla laitoksella. Opiskelijoille toimitetaan kurssin lopuksi kirjallinen kurssitodistus.

Kurssille haetaan täyttämällä sähköinen hakemuslomake ([linkki hakemukseen](https://docs.google.com/forms/d/1g6wPnCDkSVtnrMwOdSld5aeoi6U20UUgnzM0LvA5bRg/edit)) viimeistään maanantaina 5.4.2021 puoliyöhön mennessä (hakemukseen löytyy linkki myös instituutin www-sivuilla, osoitteessa: [www.finninstitute.gr](http://www.finninstitute.gr)). Instituutin järjestämien aiempien kurssien ohjelmia voi katsella osoitteessa <http://www.finninstitute.gr/opetus/#antiikkijohdanto>. Lisätietoja kurssista antavat Tiina Purola (Suomen Ateenan-instituutin säätiön asiamies: saatio(at)finninstitute.gr, +358 50 434 5523) ja Antti Lampinen (Suomen Ateenan-instituutin tutkijaopettaja: lampinen(at)finninstitute.gr, +30 697 889 5302).